Leggur til að 13. aldar tilgátuþorp rísi í Reykholtsdal Óskar Guðmundsson rithöfundur í Véum í Reykholti hefur undanfarin ár unnið mikið með sögu 13. aldar og skrifað um hana bækur . Nú hefur hann sett fram hugmynd um að reist verði svokallað tilgátuþorp frá 13. öld í Reykholtsdal í Borgarfirði . Með hugtakinu tilgátuþorpi er átt við að reistur yrði veglegur bær eða höfðingjasetur með öllu tilheyrandi eins og slíkar byggingar gætu hafa litið út hér á landi fyrir 700 til 800 árum . Þannig hús gæfu þá hugmynd um hvernig fólk lifði og bjó á Íslandi á þessum tímum . Tilátuþorp gæti einnig orðið vettvangur fyrir fræðslu og menningarstarfsemi af ýmsum toga . Við settumst niður með Óskari og fengum hann til að greina nánar frá þessum hugmyndum sínum . Óskar segir að hugmyndina um tilgátuþorp megi tengja með beinni skírskotun í menningarsöguna . „ Þetta mætti gera lauslega , þannig að þetta væri tilgátuþorp um 13. aldar íslenskan bæ . Það yrði með þeim húsum og byggingum sem við höfum heimildir um og eru nefndar til dæmis í Sturlungu . Það væri hægt að byggja svona þorp í áföngum . Það yrði byrjað á skála og starfsemi tengdri honum . Síðan yrði smám saman aukið við með skemmum , loftum , laugum og böðum , virkisveggjum og svo framvegis , “ útskýrir Óskar . Saga 13. aldar á Íslandi greinir frá miklum umbrotatímum . Á þessari öld var mikil gróska á Íslandi . Þrátt fyrir miklar róstur , sem hiklaust mætti kalla borgarastyrjöld , var menningarstarfsemi líka með miklum blóma . Menn skrifuðu bækur sem enn í dag eru meðal helstu dýrgripa bókmenntanna . Sumar þessara bóka eru nánast samtímaheimildir sem greina frá atburðum sem gerðust á þessari öld , jafnvel skrifaðar af mönnum sem tóku þátt í atburðunum . Þessir sagnaritarar bjuggu á Vesturlandi . Landshlutinn var mikilvægur vettvangur fræða og skrifta í landinu auk þess sem þar sátu valdamenn sem eru fyrirferðamiklir í sögunni . Fremstur þeirra var Snorri Sturluson . „ Mér finnst að reisa ætti svona tilgátuþorp hér í Reykholtsdal í Borgarfirði . Það er ekki mitt að segja nákvæmlega hver staðsetning yrði . Þó er eðlilegt að líta til Reykholts . Þrátt fyrir allt þá er menningarlegt mikilvægi Reykholts og uppsveita Borgarfjarðar fyrst og fremst vegna sögunnar , - sagna og menningararfs . Það að Snorri Sturluson hafði sitt höfuðsetur í Reykholti skiptir miklu máli í menningarlegu tilliti . “